葉進卿寄和章次韻復之
作者：陳造
朝代：宋

paragraphs: 君文如泛濤淵裏，方快驚瀾忽清泚。
手抄口誦欲忘年，小窗長日銅爐烟。
端宜飲我三斗墨，有底向人矜此客。
平生歌頌仍歌風，寬柔靜直能形容。
心知公瑾勝醇酒，人仰韓公真北斗。
詞壇正倚君主盟，筆驅化工鉤物情。
詩來得我玩世意，刻石便當幽居記。
兒曹轉手作雲雨，陳雷輸心可人否。
中牟報政徑青雲，此老洗眼久徯君。
重逢首理車笠語，定指渠儂笑城府。